महानगरक व्यस्तता केर बसात सँ मसुआयल दिनचर्या तखन पराजित भेल जखन आइ बहुत दिनक बाद कोनो कार्यक्रम मे उपस्थित होयबाक अवसर भेटल. बहुत मसक्कति बाद आइ साँझ श्री दिगंबर जैन भवन मे मिथिला विकास परिषद्, कोलकाता द्वारा आयोजित फगुआ मिलन समारोह २०१२ मे पहुँचलहुं. कार्यक्रम पूर्णतः मिथिलामय छल. एहि आयोजन मे जान फूंकलनि मिथिला कीर्तन संसद कालीघाट केर किर्तनिया लोकनि. कार्यक्रम मे उपस्थित महिला-पुरुष एकदोसरा संग अबीर खेललनि. एहि कार्यक्रमक विशेष बात ई छल जे मैथिलानी लोकनि बेसी संख्या मे उपस्थित छलीह. एहि कार्यक्रम मे तेज नारायण झा (मैथिल समाजसेवी), गीतेश शर्मा (हिंदीक वरिष्ठ पत्रकार-समालोचक), सिराज खान बातिस (हिंदी-उर्दू कवि), अमिताभ चक्रवर्ती (बांग्ला कवि) सेहो उपस्थित भ' अपन उदगार व्यक्त कयलनि. परिषदक राष्ट्रीय अध्यक्ष अशोक झा मिथिलानुरागी सांसद व केंद्रीय राज्य मंत्री सुदीप बंद्योपाध्याय केर शुभकामना सन्देश पढि क' सुनओलनि. अस्वस्थता केर कारणें बंद्योपाध्याय उपस्थित नहि भ' सकलाह. कार्यक्रम मे फगुआ केर सकल इंतजाम छल. ठंढइ ओ भोजनक पश्चात् लोक ससरति गेलाह. भोजनक बाद जनतब रहितो कार्यक्रम सभ मे नहि उपस्थित होयबाक उपराग देइत अशोक झा ६ मार्च कें दरभंगा मे सम्मलेन ओ १२ मार्च कें दिल्ली मे मिथिला राज्यक मांग कें ल' आयोजित धरना केर विषय मे जनओलनि. जय मैथिली. 